b'\n_START_ARTICLE_\nKamy\xc5\xa1lov\n_START_PARAGRAPH_\nKamy\xc5\xa1lov (ven. \xd0\x9a\xd0\xb0\xd0\xbc\xd1\x8b\xd1\x88\xd0\xbb\xd0\xbe\xcc\x81\xd0\xb2) on kaupunki Sverdlovskin alueella Ven\xc3\xa4j\xc3\xa4ll\xc3\xa4. Se sijaitsee Obin sivujoen Py\xc5\xa1man varrella 136 kilometri\xc3\xa4 Jekaterinburgista it\xc3\xa4\xc3\xa4n. Kaupunki on Kamy\xc5\xa1lovin piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Kamy\xc5\xa1lovin kautta kulkee Jekaterinburgin ja Tjumenin v\xc3\xa4linen rautatie ja maantie. Asukkaita on 28\xc2\xa0400 henke\xc3\xa4 (vuonna 2009)._NEWLINE_Vuonna 1668 paikalle perustettiin linnoitus, jonka kautta kulki 1700-luvun puoliv\xc3\xa4liss\xc3\xa4 rakennettu Siperian maantie. Vuonna 1781 Kamy\xc5\xa1lovista tuli kaupunki ja Permin kuvernementtiin kuuluneen kihlakunnan keskus. 1800-luvun loppuun menness\xc3\xa4 siit\xc3\xa4 kehittyi huomattava kauppakaupunki. Nyky\xc3\xa4\xc3\xa4n Kamy\xc5\xa1lovissa on mm. s\xc3\xa4hk\xc3\xb6teknist\xc3\xa4, rakennustarvike- ja konepajateollisuutta._NEWLINE_N\xc3\xa4ht\xc3\xa4vyyksiin kuuluvat 1800\xe2\x80\x931900-luvun vaihteessa rakennetut julkiset rakennukset, Pokrovan katedraali ja kotiseutumuseo. Kaupungin l\xc3\xa4hist\xc3\xb6ll\xc3\xa4 sijaitsee Obuhovon kylpyl\xc3\xa4.'